Lakiasäätävä kokous hyväksyi 3. heinäkuuta muutoksen, jolla ulkomaisia tuomareita estetään antamasta tuomioita kansalliseen turvallisuuteen liittyvissä asioissa. Kansallisen turvallisuuden määritelmä on laaja, minkä vuoksi sen avulla voidaan sulkea ulkomaiset tuomarit pois monista eri asioista. Viranomaiset totesivat, että muutos oli välttämätön valtion elintärkeiden etujen suojelemiseksi. Päätös oli merkittävä askel taaksepäin nykyisestä sekatyyppisestä oikeusjärjestelmästä, jonka ansiosta Macao on voinut hyötyä ulkomaisten tuomareiden asiantuntemuksesta. Virallisten lukujen perusteella Macaon 49 tuomarista 10:llä on ulkomaan kansalaisuus. Enemmistö heistä on portugalilaisia.

Fernando Chui Sai On piti 15. marraskuuta viimeisen poliittisen linjapuheensa hallintojohtajana. Ensisijaisena tavoitteena on yhä Macaon tärkeimpien toimialojen eli matkailualan ja rahapelialan vahvistaminen. Painopisteitä ovat sääntely, fiskalisointi ja kilpailukyvyn edistäminen. Macao pyrkii jatkamaan talouden monipuolistamista nykyisten tärkeimpien toimialojensa pohjalta hyödyntämällä olemassa olevaa infrastruktuuria kokous- ja näyttelytoimintansa kasvattamiseksi, luovien alojen edistämiseksi ja erikoistuneiden rahoitusalan yritysten kehittämiseksi. Hallitus lupasi myös helpottaa innovointia ja tukea pk-yrityksiä tarjoamalla yrityksille kannustimia ja vähentämällä veroja. Hallitus panee täytäntöön 12:tta vuotta peräkkäin rahoitustukipaketin, johon sisältyy käteisavustuksia ihmisten toimeentulon parantamiseksi.

Macaossa vallitsee täystyöllisyys, ja alue on vahvasti ulkomaisten työntekijöiden ja ammattilaisten varassa . Työttömyysaste on ollut jatkuvasti alle 2 prosenttia viimeisten seitsemän vuoden ajan (myös vuosien 2014–2016 laskusuhdanteen aikana), eikä vuosi 2018 tehnyt poikkeusta tässä asiassa. Inflaatio nousi 3 prosenttiin vuonna 2018 edellisen vuoden 1,2 prosentista.

Ihmiskauppa on yhä ongelma Macaolla. Macaossa on ihmiskaupan torjuntaa koskeva laki, mutta sitä koskevaa valvontaa on tehostettava. Ihmiskauppasyytteiden ja ‑tuomioiden määrä on yhä pieni suhteessa kanteluiden runsaaseen määrään. Macaon viranomaiset lähettivät vuonna 2018 edustajan Balin prosessin ministereiden ja johtavien virkamiesten seitsemänteen kokoukseen, mikä oli osoitus viranomaisten halukkuudesta jatkaa osallistumistaan kansainväliseen yhteistyöhön ihmiskaupan torjumiseksi. Macao sitoutui vuotuisessa EU:n ja Macaon sekakomitean kokouksessa yhteistyöhön EU:n kanssa ihmiskaupan torjumisessa. EU on valmis jatkamaan vuoropuhelua ja yhteistyötä Macaon kanssa sekä jakamaan teknistä asiantuntemustaan parhaista tavoista torjua tätä maailmanlaajuista ongelmaa.

Lehdistönvapautta kunnioitetaan. Itsesensuuria vaikuttaa esiintyvän jonkin verran etenkin kiinankielisissä tiedotusvälineissä ja Kiinaa koskevassa uutisoinnissa. Kansalaisjärjestöt ja media-aktivistit ovat edelleen huolissaan itsesensuurista. Toinen lehdistönvapauden este on se, että on vaikeaa löytää lähteitä ja saada täydellisiä tietoa viranomaisilta.

EU on myös ilmaissut aiemmissa kertomuksissa huolestuneisuutensa seksuaaliseen suuntautumiseen ja sukupuoli-identiteettiin perustuvasta syrjinnästä. Ongelmat koskevat etenkin työelämää, koulutusta ja terveydenhuoltoa. Laki, jolla perheväkivallasta tehdään rangaistava teko, ei vielä kata samaa sukupuolta olevien suhteita. Myös taloudellisia, sosiaalisia ja sivistyksellisiä oikeuksia käsittelevä YK:n komitea on kehottanut Macaota säätämään kattavaa syrjinnän vastaista lainsäädäntöä.

Macaon kirjallisuusfestivaalin järjestäjät peruuttivat maaliskuussa 2018 kolmen kirjailijan, Jung Changin, Suki Kimin ja James Churchin, osallistumisen sen jälkeen, kun heille oli ilmoitettu epävirallisesti, ettei heidän pääsyään Macaoon voitu taata. PEN Hong Kong antoi lausunnon, jossa se ilmaisi olevansa tyrmistynyt tästä ”sensuroivasta ja autoritaarisesta toimesta”. Tämä tapahtuma olisi nähtävä osana tapahtumia vuonna 2017, jolloin useita ulkomaisia toimittajia ja poliittisia aktivisteja estettiin pääsemästä Macaoon. Pääsyn estämistä perusteltiin kansalliseen turvallisuuteen liittyvillä syillä. Vaikka Macaon maahanmuuttoviranomaisilla on valtuudet estää pääsy erityishallintoalueelle, avoimuuden puute tällaisissa tapauksissa on huolestuttava kehityssuunta kohti poliittista sensuuria.

Macaon julkisen talouden tila oli vuonna 2018 edelleen vakaa. Erityishallintoalueella on hyvät varannot, ja sen julkinen talous on ollut usean vuoden ajan ylijäämäinen. Vuoden 2018 syyskuun lopussa hallituksen taloudelliset varannot olivat noin 554,9 miljardia Macaon patacaa (60,4 miljardia euroa).

Macaon talouden monipuolistaminen on pitkän aikavälin tavoite. Yksi Macaon tavoitteista, jotka viranomaiset asettivat vuosien 2016–2020 viisivuotisessa kehityssuunnitelmassa, on lisätä muiden kuin rahapelien osuutta kasinoyrittäjien tulonlähteissä 9 prosenttiin vuoteen 2020 mennessä. Tämän tavoitteen saavuttaminen näyttää kuitenkin tilasto- ja väestönlaskentakeskuksen talouden monipuolistamisesta joulukuun lopussa vuonna 2018 julkaiseman raportin perusteella entistä vaikeammalta. Vuosi 2017 oli pettymys talouden monipuolistamisen kannalta, sillä vain 6,8 prosenttia kasinoiden tuloista oli peräisin muista kuin rahapeleistä, mikä oli vähemmän kuin osuus vuonna 2016 eli 7,4 prosenttia.

Ympäristönsuojelun osalta Macaon hallintojohtajan tämän vuoden linjapuheessa ehdotettiin paperi-, muovi- ja metallijätteen esikäsittelylaitoksen rakentamista tällaisen jätteen käsittelemiseksi ennen sen vientiä sekä keskitetyn elintarvikejätteen käsittelylaitoksen rakentamista. Hallintojohtaja ilmoitti myös, että tavoitteena on asentaa 200 sähköajoneuvojen latauspistettä, ottaa käyttöön muovipullojen kierrätyskoneet ja saattaa valmiiksi muovipussien käyttöä rajoittava lainsäädäntö.

Alueellinen yhteistyö

Macao ja Kiinan kauppaministeriö allekirjoittivat 12. joulukuuta sopimuksen tavarakaupasta Manner-Kiinan ja Macaon tiiviimpää taloudellista kumppanuutta koskevan järjestelyn (CEPA) puitteissa. Uudessa sopimuksessa, joka on määrä panna täytäntöön 1. tammikuuta 2019, vahvistetaan alkuperäsäännöt ja joustavammat menettelyt kaikkien sellaisten tuotteiden alkuperän määrittelemiseksi, jotka on luokiteltu Manner-Kiinan tariffikoodien mukaisesti. Lisäksi sillä helpotetaan edelleen tavarakaupan tulliselvityksiä. Guangdongin, Hongkongin ja Macaon lahden suuralueelle on omistettu oma lukunsa. Tavoitteena on panna täytäntöön tavaroiden tulliselvitystoimia kokeiluluontoisesti alueella.

Hongkongin, Zhuhain ja Macaon silta – maailman pisin merisilta – avattiin lokakuussa. Silta lyhentää Macaon ja Hongkongin välistä matkustusaikaa, ja sillä on merkittävä rooli lahden suuralueen yhdentymisessä.

Macao muodostaa taloudellisen sillan Kiinan ja portugalinkielisten maiden välille. Tähän liittyen vuoden 2019 linjapuheessa ehdotetaan rahoituspalveluja koskevan foorumin perustamista Kiinan ja portugalinkielisten maiden välille ja Macaon kehittämistä renminbin selvityskeskukseksi portugalinkielisiä maita varten.

Helmikuussa julkaistussa lahden suuralueen suunnitelmassa Macao nimettiin yhdeksi neljästä tärkeästä kaupungista (Hongkongin, Shenzhenin ja Guangzhoun kanssa), joilla on keskeinen rooli alueen kehittämisessä. Suunnitelman mukaan Macao jatkaa taloutensa monipuolistamista ja vahvistaa samalla asemaansa maailmanluokan matkailu- ja vapaa-ajan keskuksena sekä Kiinan ja portugalinkielisten maiden välisenä kaupankäyntiin liittyvää yhteistyötä koskevien palvelujen foorumina.

EU:n ja Macaon kahdenväliset suhteet

EU oli vuonna 2018 Macaon toiseksi merkittävin tuontilähde Manner-Kiinan jälkeen. EU:n osuus Macaon kokonaistuonnista oli 25 prosenttia. Macaon tavaraviennistä puolestaan vain alle 1,7 prosenttia suuntautui EU:hun. Tämän kaupan epätasapainon vuoksi EU:n kauppatase on ollut pitkään ylijäämäinen, sillä Macaon tuontitarve on kasvanut vuosia samalla kun sen teollisuustuotanto on kutistunut alle yhteen prosenttiin BKT:stä.

Kahdenvälinen tavarakauppa kasvoi 29,5 prosenttia eli 963 miljoonaan euroon vuonna 2018. EU:n vienti Macaoon oli 852 miljoonaa euroa, mikä on 36,1 prosenttia enemmän kuin edellisenä vuonna, ja EU:n kauppataseen ylijäämä oli 741 miljoonaa euroa vuonna 2018. Macao on eurooppalaisille ylellisyystuotteille kasvava markkina. Rahapeli- ja matkailualan liiketoimintamahdollisuudet ovat keskeisellä sijalla EU:n ja Macaon kauppasuhteissa. EU:n tärkeimpiä vientituotteita olivat korkealaatuiset nahkatavarat, vaatteet, kellot ja korut, elintarvikkeet ja juomat sekä autot.

EU:n yrityksiä saattavat kiinnostaa myös liikenne-, energia- ja rakennusalan hankinnat, sillä Macaossa ollaan toteuttamassa yhä useampia infrastruktuurihankkeita. Muihin merkittäviin sijoittajiin (Hongkong, Kiina ja Yhdysvallat) verrattuna EU:n yritysten suorat sijoitukset Macaoon ovat melko pieniä. Portugalin osuus kaikista Macaoon vuonna 2017 tehdyistä suorista sijoituksista oli 3,7 prosenttia (9 miljardia Macaon patacaa).

Hallintojohtajan vuoden 2019 linjapuheessa korostetaan nimenomaisesti halua vahvistaa taloudellisia suhteita EU:n kanssa käyttämällä Portugalia yhteysmaana.

EU:n ja Macaon sekakomitean 22. kokous pidettiin Macaossa 23. maaliskuuta. Osapuolet tarkastelivat erityisesti EU:n vuonna 2018 toteuttamia valvontatoimia, jotka koskivat Macaon hyvään verohallintoon liittyviä sitoumuksia. Macao oli lisätty EU:n luetteloon 17:stä veroasioissa yhteistyöhaluttomasta lainkäyttöalueesta joulukuussa 2017, mutta se poistettiin luettelosta tammikuussa 2018 sen perusteella, että Macaon hallitus sitoutui noudattamaan EU:n vaatimuksia vuoden 2018 loppuun mennessä. EU oli valvontaprosessin aikana tyytyväinen siihen, että Kiinan kansantasavalta laajensi veroasioissa annettavasta keskinäisestä virka-avusta tehdyn yleissopimuksen koskemaan Macaon erityishallintoaluetta, ja siihen, että Macaon erityishallintoalue aktivoi tarvittavat tietojen vaihtoa koskevat sopimukset. EU vahvisti myös OECD:n arvioinnin offshore-yrityksiä hyödyttävästä verojärjestelystä sen jälkeen, kun Macaon erityishallintoalue oli muuttanut näitä järjestelyjä joulukuussa 2018 OECD:n vaatimusten noudattamiseksi. Tämän perusteella Euroopan unionin neuvosto katsoi maaliskuussa 2019, että Macao oli täyttänyt nykyiset hyvää verohallintoa koskevat sitoumuksensa. Macaon erityishallintoalueen kanssa käytävä vuoropuhelu veropohjan rapautumisen ja voitonsiirtojen torjuntaa koskevista G20-maiden vähimmäisvaatimuksista jatkuu vuonna 2019.

EU pani merkille Macaon erityishallinnon tavoitteen tulla perinteisen kiinalaisen lääketieteen keskukseksi. EU ja Macao sopivat, että ne järjestävät asiantuntijatason tietojen vaihdon EU:n sääntelyjärjestelmästä perinteisten kasviperäisten lääkevalmisteiden osalta. Osapuolet sopivat myös jatkavansa ympäristöä ja vihreää teknologiaa koskevaan yhteistyöhön perehtymistä erityisesti Macaon kansainvälisessä ympäristöalan yhteistyöfoorumissa ja siihen liittyvässä näyttelyssä. Matkailun osalta osapuolet keskustelivat siitä, miten matkailijavirtoja ja vaihtoa voitaisiin tehostaa.

Macaon eurooppalainen kauppakamari (MECC) ja Hongkongissa sijaitseva eurooppalainen kauppakamari koordinoivat vuonna 2018 yhdessä jokavuotiseen tapaan eurooppalaisten yritysten osallistumista maaliskuussa järjestettyyn Macaon kansainväliseen ympäristöalan yhteistyöfoorumiin ja näyttelyyn sekä lokakuussa järjestetyille Macaon kansainvälisille kauppa- ja sijoitusmessuille.

Matkailu oli erityisen tärkeä asia kahdenvälisille suhteille vuonna 2018, sillä kyseinen vuosi oli EU–Kiina-matkailuvuosi. Kuuluisa Macau Tower valaistiin Eurooppa-päivänä EU:n lipun mukaisesti siniseksi. Macao isännöi 23. lokakuuta seitsemättä maailmanlaajuista matkailualan talousfoorumia (Global Economic Tourism Forum). Euroopan unioni toimi sen kumppanialueena ja Guangdong kumppanimaakuntana. EU:lla oli näyttelyosasto tapahtumassa, ja se järjesti yritysten välisten yhteyksien luomiseen tähdänneen tapahtuman ja osallistui näkyvästi foorumiin.

EU:lla ja Macaolla on kaksi lippulaivahanketta, jotka toimivat edelleen hyvin. Niistä toinen on oikeudellisten asioiden alalla ja toinen liittyy tulkkien koulutukseen. Ensinnäkin Macaon ja EU:n välillä tehtävää oikeusalan yhteistyötä koskevan kolmannen ohjelman avulla edistetään Macaon erityishallintojärjestelmän oikeusjärjestelmän nykyaikaistamista ja kehittämistä. Toiseksi Euroopan komission ja Macaon julkishallinnon ja virkamieskunnan keskuksen kiinan- ja portugalinkielisten konferenssitulkkien koulutusohjelma on ollut toiminnassa vuodesta 2006 alkaen. Ohjelman avulla vastataan näitä molempia kieliä osaavien pätevien tulkkien kysyntään. Tähän mennessä on koulutettu 97 macaolaista tulkkia, joista suurin osa työskentelee nykyisin julkishallinnossa. Myös Macao Polytechnic Institute (MPI) on vastannut vuodesta 2010 yhteistyössä Euroopan komission kanssa Macaon ja Manner-Kiinan tulkkauksen yliopisto-opettajille ja ammattitulkeille suunnatun koulutusohjelman järjestämisestä. Macaossa järjestettävä Euroopan unionin akateeminen ohjelma on korvattu Jean Monnet ‑hankkeen toimilla. Niiden avulla edistetään edelleen parempaa EU-tuntemusta Macaossa.

Horisontti 2020 ‑ohjelman alainen yhteisrahoitusmekanismi perustettiin vuonna 2015 järjestetyn EU:n ja Macaon sekakomitean kokouksen jälkeen, ja EU järjesti vuonna 2018 tiedotustilaisuuden, jonka avulla kannustettiin osallistumaan ohjelmaan. Horisontti 2020 -ohjelmaan valituille macaolaisille osallistujille tarjoaa rahoitusta Macaon tieteen ja teknisen kehityksen rahasto yksin. Rahasto on kuitenkin vastaanottanut viimeisten kahden vuoden aikana vain yhden hakemuksen, eikä sitä hyväksytty. Vuoden 2018 loppuun mennessä yksikään macaolainen toimija ei ollut osallistunut Horisontti 2020 -ohjelmaan.